Skote klap in KaapstadArgieffoto (Foto: imgkid.com) Sewe mense is Dinsdagoggend by ŉ taxistaanplek in Kaapstad geskiet. Kapt. FC van Wyk, polisiewoordvoerder, het gesê die voorval het omstreeks 07:00 by die Joe Slovo-taxistaanplek op die hoek van Democracy- en Freedomweg in Milnerton plaasgevind. “ŉ Wit Quantum-minibus het by die staanplek stilgehou. Vier onbekende mans het uitgeklim en lukraak op die mense by die staanplek geskiet voor hulle van die toneel gevlug het,” het Van Wyk gesê. Van Wyk het gesê vyf taxibase, ŉ taxibestuurder en ŉ passasier is gewond. “Een taxibaas het self na ŉ hospitaal toe gery en die ander slagoffers is met ŉ ambulans na hospitale geneem. Een van die slagoffers het in die hospitaal aan sy beserings beswyk.” Die polisie ondersoek ŉ saak van moord en poging tot moord. Die motief vir die aanval word ondersoek.